འོན་ཀྱང་།ཐོབ་ཐང་དེ་ཉིད་གཅིག་ནས་སྔོན་མའི་གོམས་གཤིས་དང་སྲོལ་རྒྱུན་བཞིན་བུ་ཡག་ས་དང་།བུ་མོ་སྡུག་ས་འཇོག་ནས་གཞན་པ་ཙམ་མ་ཟད་ཐ་ན་རང་ཉིད་ཀྱི་དྲིན་ཆེན་ཕ་མ་དག་གིས་ཀྱང་དེ་ལྟར་བྱེད་སྲོལ་ཡོད་རེད་།དཔེར་ན།སྔོན་མ་ཡིན་ན་དུད་ཚང་ཞིག་ལ་བུ་གཅིག་དང་བུ་མོ་གཅིག་བཅས་ཕྲུ་གུ་གཉིས་ལས་མེད་བ་ཡིན་ན་དེ་གཉིས་ནང་ནས་གཅིག་སློབ་གྲྭ་འགྲོ་བའི་གོ་སྐབས་ཡོད་པའི་དབང་དུ་བཏང་ན།བུ་དེ་མ་གཏོགས་བུ་མོ་དེས་མི་འཇོན་ས་དང་རིག་གནས་བསླབ་ཀྱང་མི་ཤེས་པ་སོགས་འབྲེལ་མེད་རྒྱུ་མཚན་གྱིས་ལུང་སྟོང་བཀང་སྟེ།བུད་མེད་དག་ལ་ཁྱིམ་ལས་ཙག་ཙིག་དང་ནོར་ནག་དུད་འགྲོའི་ཕྱུག་རྗེས་སོགས་འགན་འཁྲི་ལྕི་མོ་ཞིག་ལས་གཞན་པའི་ཐོབ་ཐང་གང་ཡང་མི་གཏད་པ་རེད།བུད་མེད་དག་གིས་ཀྱང་ངས་ཅི་ཡང་མི་འཇོན་སྙམ་ནས་མགོ་འཕང་དམའ་མོ་དང་ཉམས་དམའ་བའི་སྒོ་ནས་ལམ་ཁ་དེར་འགྲོ་ཡི་ཡོད་རེད།དེ་གཅིག་ནས་སྲོལ་རྒྱུན་གྱིས་བཞག་པའི་བག་ཆགས་ངན་པ་དང་།གཉིས་ནས་རང་ཉིད་ཀྱི་ཐོབ་ཐང་ལ་རང་ཉིད་ཀྱིས་བརྩོན་ལེན་མ་བྱས་པའི་སྐྱོན་དུ་ཟད།དེང་སང་ནི་སྔར་དང་མི་འདྲ་བར་རྒྱལ་ཁབ་ཀྱི་ངོས་ནས་ཀྱང་གཞུང་གཉེར་སློབ་གྲྭ་དང་བཟོ་གྲྭ།ཚོང་ལས་སོགས་གཙོས་པའི་ཕོ་མོ་ཕན་ཚུན་འདྲ་མཉམ་གྱི་ཐོབ་ཐང་འོག་ནས་རང་ཉིད་ལ་དབང་བའི་ལམ་བུ་འཚོལ་སྐྱོང་བྱེད་ཆོག་པ་རེད།འོན་ཏེ་གོང་བཤད་ལྟར།ང་ཚོའི་ལུང་པ་ཁུག་སྐྱོག་འགའ་ལ་ཁྱིམ་ཚང་དང་ཕ་མ་ངན་པའི་འདུ་ཤེས་ཀྱི་འོག་ནས་བུད་མེད་རྣམས་སྔར་བཞིན་ཁྱིམ་ལས་གཉོར་སྐྱོང་ཙམ་ལས་གོ་སྐབས་མེད་ལ་འདི་ཉིད་མཐར་བཏུག་ན་རང་ཉིད་ཀྱིས་རང་ཉིད་ལ་དབང་བའི་ཐོབ་ཐང་དེ་ལ་འབད་པ་མ་བྱས་པའི་སྐྱོན་རེད་ལ།རང་ཉིད་ཀྱིས་རང་ཉིད་ལ་དབང་བའི་ཐོབ་ཐང་ལ་བརྩི་འཇོག་དང་བརྩོན་ལེན་མ་བྱས་པའི་སྐྱོན་ཁོ་ནར་རེད།